**A Ford bemutatja első, kifejezetten a rendőrség és más hivatalos szervek számára készített plug-in hibrid modelljét**

* Új Ford rendőrségi járőrkocsi akkumulátoros elektromos hajtással és a hatótávolságot meghosszabbító benzines-elektromos hibrid hajtással
* Az új jármű rendőr- és tűzoltóparancsnokok, valamint a bűnüldöző szervek civil ruhás munkatársai számára készült
* A 7,6 kilowattórás lítium-ion akkumulátorral a Special Service Plug-In Hybrid Sedan 34 kilométert tehet meg egy töltéssel, és akkumulátoros hajtással 137 km/óra végsebességet érhet el; az új full hibrid hajtás beiktatásával a jármű hatótávolsága meghaladja a 800 kilométert

**DEARBORN, Michigan, 2017. november 23.** – A Ford az idei év elején lépett piacra a világ legelső hibrid hajtású járőrautójával – ma pedig a vállalat bemutatta a bűnüldöző szerveknek a jármű még gazdaságosabb, plug-in hibrid változatát, ami benzinfogyasztás nélkül is képes megtenni 34 kilométert.

A Ford első plug-in hibrid hajtású szolgálati autója, a Special Service Plug-In Hybrid Sedan kifejezetten rendőr- és tűzoltóparancsnokok, nyomozók és más, nem egyenruhás bűnüldöző szervek munkatársai számára készült, akik autóval végzik a munkájukat.

„Ez az első Ford-rendőrautó, amivel akár egy egész szolgálatot végig lehet csinálni a benzinmotor beindítása nélkül,” mondta el Stephen Tyler, a Ford rendőrségi részlegének marketingigazgatója. "Az autót bárki rákapcsolhatja egy közönséges fali konnektorra, ha üzemanyag-fogyasztás és károsanyag-kibocsátás nélkül akar közlekedni vele.”

A jármű 3,3 kW-os fedélzeti töltőberendezésével egy 240 voltos csatlakozóról mindössze 2,5 óra alatt teljesen feltölthető a 7,6 kWh-s akkumulátor, bár a Ford biztos benne, hogy a legtöbb szolgálat számára elég lesz az USA-ban elterjedt 120 voltos hálózat is. A lítium-ion akkumulátorral az autó 34 kilométert tehet meg egy töltéssel, és akkumulátoros hajtással 137 km/óra végsebességet érhet el. Ha pedig az akkumulátor lemerül, az autót a benzin-elektromos rendszer hajtja tovább mintegy 800 kilométeren át, így sosem kell attól tartani, hogy a jármű töltés hiányában vesztegelni kényszerül.

A kifejezetten a szolgálathoz kialakított utastérben strapabíró szövetkárpit borítja az alacsony oldalpárnázású első üléseket, amelyeknek támlájában golyóálló lemezek védik az utasokat; a hátsó üléssort és a padlót műbőr, illetve műanyag borítás fedi. Az autó különleges felszereltségét megerősített felső rakodótálca, fém fegyverrögzítő konzol, a fej fölötti konzolba épített vörös-fehér villogó fény, a rendőri munkához hangolt alapjárat-beállítás, egyedi könnyűfém keréktárcsa és a csomagtérbe épített kiegészítő elektromos csatlakozó egészíti ki.

A Special Service Plug-In Hybrid Sedan megrendelői több különleges opció közül is választhatnak; ilyen például a kereső reflektor, a csomagtéri zárt tárolódoboz, a csomagtér-szellőztetés vagy a hátsó ajtónyitás letiltása. Ha felderítés közben árulkodó lehet a fény, egy speciális elsötétítő rendszer lekapcsolja a kabinvilágítást és a műszerfal megvilágítását; a járműhöz emellett többféle olyan fényhíd is rendelhető, amelyeket már rendszeresítettek a szokványos Ford rendőrautókban.

Az új Special Service Plug-In Hybrid Sedan mellett a vállalat idén két további rendőrautót is bemutatott már: a Ford Police Responder Hybrid Sedan és az F-150 Police Responder modelleket. Mindkét jármű kiválóan teljesített a Michigani Állami Rendőrség és a Los Angeles Megyei Sheriff Hivatal szigorú szakmai tesztjein, amelyeket a michigani Grattan versenypályán, illetve a kaliforniai Auto Club versenypályán végeztek.

A hivatalos szervek decembertől rendelhetik meg a Special Service Plug-In Hybrid Sedan modellt, és az első autók jövő nyáron állhatnak szolgálatba.

# # #

***A Ford Motor Company***

*A Ford Motor Company globális vállalat, amelynek központja a Michigan állambeli Dearborn. A vállalat tevékenységi köre a Ford személyautók, haszongépjárművek, városi terepjárók (SUV) és elektromos hajtású autók, valamint a Lincoln luxusautók gyártása, értékesítése, finanszírozása és a velük kapcsolatos szolgáltatások biztosítása. Ugyanakkor a Ford lendületesen dolgozik az új lehetőségek kiaknázásán az elektromos autók, az önvezető járművek és a mobilitás területén. A vállalat a Ford Motor Credit Company révén pénzügyi szolgáltatásokat is nyújt. A Ford mintegy 203.000 embert foglalkoztat világszerte. Amennyiben több információra van szüksége a Fordról, termékeiről vagy a Ford Motor Credit Company vállalatról, kérjük, keresse fel a* [*www.corporate.ford.com*](http://www.corporate.ford.com) *vagy a* [*www.ford.hu*](http://www.ford.hu) *honlapot.*

*A saját tulajdonú vállalatokban körülbelül 52.000 alkalmazottat, az összevont, illetve nem összevont közös vállalkozásokkal együtt pedig mintegy 66.000 embert foglalkoztató* ***Ford Európa*** *felel a Ford márkához tartozó autók gyártásáért, értékesítéséért és karbantartásáért Európa 50 piacán A Ford Motor Credit Company mellett a Ford Európa üzleti tevékenysége magában foglalja a Ford Ügyfélszolgálat és 24 gyártóüzem (16 saját tulajdonú vagy összevont közös vállalat és 8 nem összevont közös vállalkozás) működtetését. Az első Ford autókat 1903-ban szállították Európába – ugyanabban az évben, amikor a Ford Motor Companyt alapították. Az európai gyártás 1911-ben indult meg.*

|  |  |  |
| --- | --- | --- |
| **Sajtókapcsolat:** | Györke Orsolya |   |
|  | **Ford Közép- és Kelet-****Európai Értékesítő Kft.**1138 Budapest Népfürdő u. 22.  |  |
|  | Tel: +36 1 2454 205 |  |
|  | email: ogyorke@ford.com  |  |